b'\n_START_ARTICLE_\nRajpramukh\n_START_PARAGRAPH_\nRajpramukh (bokstavelig: f\xc3\xb8rsteleder) var et embete som delstatsoverhode i India fra 1947 til 1956. Stillingen som viseoverhode ble kalt uprajpramukh. Maharajpramukh er en annen forbundet tittel. Innehaverne av disse embetene ble utpekt av Indias president. Embetene var seremonielle. Titlene ble benyttet for \xc3\xa5 skille et fyrstelig delstatsoverhode fra guvern\xc3\xb8rene i andre delstater._NEWLINE_Ved uavhengigheten i 1947 ble India en forbundsstat. De tidligere formelt uavhengige  fyrstestatene ble omgjort til delstater i India, enten enkeltvis eller i samlinger. De tidligere regjerende fyrstene fikk i enkelte tilfeller en ny rolle som formelt overhode for nye delstater, med tittelen rajpramukh. Dette gjaldt fyrstene av Kashmir og Jammu, Mysore, Gwalior, Travancore, Patiala, Jaipur og Nawanagar. Andre fyrster fikk rollen som viseguvern\xc3\xb8rer, uprajpramukh._NEWLINE_Tittelen maharajpramukh var et spesialarrangement for maharanaen av Mewar (ogs\xc3\xa5 kalt Udaipur), som var av det fremste i rajputdynastiet, men som var forhindret fra \xc3\xa5 fungere som rajpramukh for forbundet av tidligere fyrstestater i Rajasthan. Som en \xc3\xa6restittel ble han i stedet utpekt til maharajpramukh og leder for fyrster\xc3\xa5det i Rajasthan, mens maharajaen av Jaipur fikk posten som rajpramukh for livstid._NEWLINE_I 1956 ble delstatsgrensene trukket p\xc3\xa5 nytt p\xc3\xa5 spr\xc3\xa5klig grunnlag og embetene som rajpramukh og _NEWLINE_uprajpramukh falt bort etter en grunnlovsendring.'